CELEX: 32017R2194
Language: hu
Date: 2017-08-14 00:00:00
Title: A Bizottság (EU) 2017/2194 felhatalmazáson alapuló rendelete (2017. augusztus 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a csomagmegbízások tekintetében történő kiegészítéséről (EGT-vonatkozású szöveg. )

28.11.2017   
            
            
               HU
            
            
               Az Európai Unió Hivatalos Lapja
            
            
               L 312/1
            
         A BIZOTTSÁG (EU) 2017/2194 FELHATALMAZÁSON ALAPULÓ RENDELETE
   (2017. augusztus 14.)
   a pénzügyi eszközök piacairól szóló 600/2014/EU európai parlamenti és tanácsi rendeletnek a csomagmegbízások tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól és a 648/2012/EU rendelet módosításáról szóló 600/2014/EU európai parlamenti és tanácsi rendeletre (1) (2014. május 15.) és különösen annak 9. cikke (6) bekezdésére,
   mivel:
   
               (1)
            
            
               A csomagmegbízások valamennyi eszközosztályra jellemzők, és ugyanazon eszközosztályhoz vagy különböző eszközosztályokhoz tartozó számos eltérő részügyletet tartalmazhatnak. A csomagmegbízások tehát a részügyletek korlátlan számú kombinációját magukban foglalhatják. Ennek megfelelően a szabványosított és jelentős kereskedelmű, egészében véve tehát likvid piaccal rendelkezőnek tekintendő csomagmegbízások azonosítását célzó minőségi kritériumok meghatározása során célszerű átfogó megközelítést alkalmazni. A különböző típusú csomagmegbízások jellemzőinek figyelembevétele érdekében e minőségi kritériumoknak tartalmazniuk kell az eszközosztályok mindegyike tekintetében alkalmazandó általános kritériumokat, valamint a csomagmegbízás részét képező különböző eszközosztályokra alkalmazandó egyedi kritériumokat.
            
         
               (2)
            
            
               A 600/2014/EU rendelet értelmében kereskedési kötelezettség hatálya alá tartozó származtatott termékek osztályainak meghatározásához szükséges, hogy az ezen osztályokba tartozó származtatott termékek szabályozottak és kellően likvidek legyenek. Következésképpen helyénvaló úgy tekinteni, hogy a csomagmegbízás abban az esetben rendelkezik egészében véve likvid piaccal, ha a csomagmegbízás valamennyi részügylete ugyanazon eszközosztályhoz és a kereskedési kötelezettség hatálya alá tartozik. Azon csomagmegbízások azonban, amelyek valamennyi részügylete meghalad egy bizonyos nagyságrendet, vagy amelyek jelentős számú részügyletet tartalmaznak, nem tekintendők sem kellően szabályozottnak, sem likvidnek. Következésképpen célszerű megállapítani, hogy azokat a csomagmegbízásokat, amelyeknek valamennyi részügylete a kereskedési kötelezettség hatálya alá tartozik, likvid piaccal rendelkezőnek kell tekinteni abban az esetben, ha a csomagmegbízás legfeljebb négy részügyletet tartalmaz, vagy a csomagmegbízás részügyleteinek nem mindegyike a szokásos piaci nagyságrendet meghaladó összegű.
            
         
               (3)
            
            
               A pénzügyi eszközökkel kereskedési helyszínen való kereskedés lehetősége igazolja, hogy az eszközök szabványosítottak és viszonylag likvidek. Helyénvaló tehát úgy tekinteni, hogy amennyiben a csomagmegbízás valamennyi részügyletével kereskedési helyszínen kereskedni lehet, a csomagmegbízás egészében véve potenciálisan likvid piaccal rendelkezik. Egy csomagmegbízást akkor lehet kereskedés céljára rendelkezésre állónak tekinteni, ha azt egy kereskedési helyszín kereskedés céljára rendelkezésre bocsátja tagjai, szereplői vagy ügyfelei számára.
            
         
               (4)
            
            
               Bár lehetséges számos különböző részügyletet tartalmazó csomagmegbízásokkal kereskedni, a likviditás kizárólag ugyanazon eszközosztályok alkotta részügyletekből – például származtatott kamatügyletekből, származtatott részvényügyletekből, származtatott hitelügyletekből vagy származtatott áruügyletekből – álló csomagokbanösszpontosul. Tehát azokat a csomagmegbízásokat lehetséges likvid piaccal rendelkezőnek tekinteni, amelyek kizárólag a fenti eszközosztályok egyikének származtatott ügyleteiből állnak, míg az említettek közül többféle eszközosztályhoz tartozó származtatott részügyletekből álló csomagmegbízások kereskedelme nem jelentős, következésképpen ezek nem rendelkeznek likvid piaccal. Nem kellőképpen szabályozottak továbbá a származtatott kamatügyletek, a származtatott részvényügyletek, a származtatott hitelügyletek vagy a származtatott áruügyletek eszközosztályaitól eltérő részügyletekből álló csomagmegbízások, amelyek következésképpen nem tekintendők likvid piaccal rendelkezőknek.
            
         
               (5)
            
            
               Ennélfogva szükséges megállapítani egy annak meghatározására szolgáló módszertant, hogy egy csomagmegbízás egészében véve rendelkezik-e likvid piaccal, beleértve azt az esetet, amikor a csomagmegbízás tartalmaz a legalább egy, likvid piaccal nem rendelkezőnek tekintett vagy a szokásos piaci nagyságrendet meghaladó részügyletet. Azok a csomagmegbízások azonban, amelyeknek egy részügylete sem rendelkezik likvid piaccal, vagy valamennyi részügylete meghaladja a szokásos piaci nagyságrendet, vagy amelyek likvid piaccal nem rendelkező és a szokásos piaci nagyságrendet meghaladó részügyletek kombinációjából tevődnek össze, nem tekintendők szabványosítottnak, illetve jelentős kereskedelműnek, tehát a csomagmegbízást egészében véve likvid piaccal nem rendelkezőként szükséges meghatározni.
            
         
               (6)
            
            
               A kamatcsere-ügyletekből álló csomagmegbízásokat illetően az ügyletek többsége olyan csomagmegbízásokban összpontosul, amelyek részügyletei referencia-futamidővel rendelkeznek. Helyénvaló tehát kizárólag ezen csomagmegbízásokat tekinteni egészében véve likvidnek. A különböző kamatcsere-ügyletek jellemzőinek tükrözése érdekében fontos különbséget tenni a kereskedés végrehajtása után közvetlenül hatályba lépő szerződések, valamint egy későbbi meghatározott időpontban hatályba lépő szerződések között. Egy ügylet futamidejét a szerződés szerinti kötelezettségek hatálybalépésének időpontja, azaz a hatálybalépés napja alapján kell kiszámolni. Mindazonáltal az említett ügyletek likviditási mintázatának figyelembevétele, valamint a kijátszás elkerülése érdekében a futamidőket tágan, a referencia-futamidőhöz mérten meghatározott időintervallumokként kell értelmezni.
            
         
               (7)
            
            
               Számos piaci szereplő kereskedik két különböző lejáratú ügyletből álló csomagmegbízással. Különösen igaz ez az előregörgetésekre (roll forwards), amelyek rendkívül szabályozottak, és jelentős a kereskedelmük. E csomagmegbízásokat arra használják fel, hogy a legközelebbi lejáraton felvett pozíciót felváltsák a következő lejáraton felvett pozícióval, ami lehetővé teszi a piaci szereplők számára, hogy az ügylet eredeti lejárati időpontján túl is megtartsák a befektetési pozíciójukat. Helyénvaló tehát úgy tekinteni, hogy e csomagmegbízások egészében véve likvid piaccal rendelkeznek.
            
         
               (8)
            
            
               A következetesség és a pénzügyi piacok zavartalan működésének biztosítása érdekében e rendeletet, valamint a 600/2014/EU rendeletben megállapított rendelkezéseket azonos időponttól kell alkalmazni.
            
         
               (9)
            
            
               Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeten alapul.
            
         
               (10)
            
            
               Az ESMA nyilvános konzultációt folytatott az e rendelet alapját képező szabályozástechnikai standardtervezetről, elemezte az ezekkel összefüggésben felmerülő, esetleges költségeket és hasznot, és kikérte az 1095/2010/EU európai parlamenti és tanácsi rendelet (2) 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Csomagmegbízások, amelyek egészében véve rendelkeznek likvid piaccal
   Csomagmegbízás egészében véve a következő feltételek teljesülése esetén rendelkezik likvid piaccal:
   
               a)
            
            
               a csomagmegbízás a származtatott ügyletek osztályaihoz tartozó legfeljebb négy részügyletből tevődik össze, amelyeket a 600/2014/EU rendelet 32. cikkében leírt eljárás szerint kereskedelmi kötelezettség hatálya alá tartozónak nyilvánítottak, kivéve, ha a következők valamelyike fennáll:
               
                           i.
                        
                        
                           a csomagmegbízás valamennyi részügylete a szokásos piaci nagyságrendet meghaladó összegű;
                        
                     
                           ii.
                        
                        
                           a csomagmegbízás részügyletei nem kizárólag egyetlen, a (EU) 2017/583 felhatalmazáson alapuló bizottsági rendelet (3) III. mellékletében említettek szerinti eszközosztályhoz tartoznak;
                        
                     
         
               b)
            
            
               a csomagmegbízás megfelel a következő feltételek mindegyikének:
               
                           i.
                        
                        
                           a csomagmegbízás valamennyi részügyletével ugyanazon kereskedési helyszínen kereskedni lehet;
                        
                     
                           ii.
                        
                        
                           a csomagmegbízás valamennyi részügylete a 648/2012/EU európai parlamenti és tanácsi rendelet (4) 5. cikke szerinti elszámolási kötelezettség vagy a 600/2014/EU rendelet 29. cikkének (1) bekezdése szerinti elszámolási kötelezettség hatálya alá tartozik;
                        
                     
                           iii.
                        
                        
                           a csomagmegbízás részügyleteinek legalább egyike rendelkezik likvid piaccal, vagy nem haladja meg a szokásos piaci nagyságrendet;
                        
                     
                           iv.
                        
                        
                           a csomagmegbízás megfelel az adott eszközosztályra alkalmazandó, a 2., 3., 4. vagy 5. cikkben lefektetett kritériumoknak.
                        
                     
         2. cikk
   A kizárólag származtatott kamatügyletekből álló csomagmegbízásokra vonatkozó eszközosztály-specifikus kritériumok
   Az 1. cikk (b) bekezdésének iv. pontjában említett, kizárólag az (EU) 2017/583 felhatalmazáson alapuló rendelet III. mellékletének 5. szakaszában említett származtatott kamatügyletekből álló csomagmegbízásokra vonatkozó eszközosztály-specifikus kritériumok a következők:
   
               a)
            
            
               a csomagmegbízás legfeljebb három részügyletet tartalmaz;
            
         
               b)
            
            
               a csomagmegbízás valamennyi részügylete ugyanazon, az (EU) 2017/583 felhatalmazáson alapuló rendelet III. mellékletének 5. szakaszában említett eszköz-alosztályhoz tartozik;
            
         
               c)
            
            
               a csomagmegbízás valamennyi részügylete ugyanazon névleges pénznemben – EUR-ban, USD-ben vagy GBP-ben – denominált;
            
         
               d)
            
            
               kamatcsere-ügyletekből álló csomagmegbízás esetén a csomagmegbízás részügyleteinek futamideje 2, 3, 4, 5, 6, 7, 8, 9, 10, 12, 15, 20 vagy 30 év;
            
         
               e)
            
            
               tőzsdei határidős kamatügyletekből álló csomagmegbízás esetén ezen ügyletek az alábbi kategóriák valamelyikébe tartoznak:
               
                           i.
                        
                        
                           három hónapos kamatlábon alapuló, legfeljebb hat hónapos lejárattal rendelkező tőzsdei határidős kamatügyletek;
                        
                     
                           ii.
                        
                        
                           2, 5 és 10 éves kamatlábon alapuló, az aktuális dátumhoz legközelebb eső lejárattal rendelkező tőzsdei határidős kamatügyletek;
                        
                     
         
               f)
            
            
               határidős tőzsdei kötvényügyletekből álló csomagmegbízás esetén a csomagmegbízás a legközelebbi lejáraton felvett pozíciót a következő lejáraton, ugyanazon alaptermékkel rendelkező ügyletben felvett pozícióval váltja fel.
            
         A d) pont alkalmazásában egy csomagmegbízás részügyletét 2, 3, 4, 5, 6, 7, 8, 9, 10, 12, 15, 20 vagy 30 éves futamidővel rendelkezőnek kell tekinteni, ha a szerződés hatálybalépésének és lejáratának napja közötti időtartam megegyezik a d) pontban említett valamely időtartammal, plusz vagy mínusz öt nap eltéréssel.
   3. cikk
   Kizárólag származtatott részvényügyletekből álló csomagmegbízásokra vonatkozó eszközosztály-specifikus kritériumok
   Az 1. cikk (b) bekezdésének iv. pontjában említett, kizárólag az (EU) 2017/583 felhatalmazáson alapuló rendelet III. mellékletének 6. szakaszában említett származtatott részvényügyletekből álló csomagmegbízásokra vonatkozó eszközoszály-specifikus kritériumok a következők:
   
               a)
            
            
               a csomagmegbízás legfeljebb két részügyletet tartalmaz;
            
         
               b)
            
            
               a csomagmegbízás valamennyi részügylete ugyanazon, az (EU) 2017/583 felhatalmazáson alapuló rendelet III. mellékletének 6. szakaszában említett eszköz-alosztályhoz tartozik;
            
         
               c)
            
            
               a csomagmegbízás valamennyi részügylete ugyanazon névleges pénznemben – EUR-ban, USD-ben vagy GBP-ben – denominált;
            
         
               d)
            
            
               a csomagmegbízás valamennyi részügylete ugyanazon mögöttes indexszel rendelkezik;
            
         
               e)
            
            
               a csomagmegbízások részügyletei nem haladják meg a hathónapos lejárati időt;
            
         
               f)
            
            
               opciós ügyleteket tartalmazó csomagmegbízás esetén az opciós ügyetek lejárati időpontja megegyező.
            
         4. cikk
   Kizárólag származtatott hitelügyletekből álló csomagmegbízásokra vonatkozó eszközosztály-specifikus kritériumok
   Az 1. cikk (b) bekezdésének iv. pontjában említett, kizárólag az (EU) 2017/583 felhatalmazáson alapuló rendelet III. mellékletének 9. szakaszában említett származtatott hitelügyletekből álló csomagmegbízásokra vonatkozó eszközosztály-specifikus kritériumok a következők:
   
               a)
            
            
               a csomagmegbízás legfeljebb két részügyletet tartalmaz;
            
         
               b)
            
            
               a csomagmegbízás valamennyi részügylete az (EU) 2017/583 felhatalmazáson alapuló rendelet III. mellékletének 9. szakaszában említett indexhez kötött hitel-nemteljesítési csereügylet (CDS);
            
         
               c)
            
            
               a csomagmegbízás valamennyi részügylete ugyanazon névleges pénznemben – EUR-ban vagy USD-ben – denominált;
            
         
               d)
            
            
               a csomagmegbízás valamennyi részügylete ugyanazon mögöttes indexszel rendelkezik;
            
         
               e)
            
            
               a csomagmegbízás valamennyi részügylete ötéves futamidővel rendelkezik;
            
         
               f)
            
            
               a csomagmegbízás egy indexsorozat legutóbbit megelőző verziójában felvett pozíciót („legutóbbi off-the-run”) a legutóbbi verzióban felvett pozícióval („on-the-run”) váltja fel.
            
         5. cikk
   Kizárólag származtatott áruügyletekből álló csomagmegbízásokra vonatkozó eszközosztály-specifikus kritériumok
   Az 1. cikk (b) bekezdésének iv. pontjában említett, kizárólag az (EU) 2017/583 felhatalmazáson alapuló rendelet III. mellékletének 7. szakaszában említett származtatott áruügyletekből álló csomagmegbízásokra vonatkozó eszközkategória-specifikus kritériumok a következők:
   
               a)
            
            
               a csomagmegbízás legfeljebb két részügyletet tartalmaz;
            
         
               b)
            
            
               a csomagmegbízás valamennyi részügylete az (EU) 2017/583 felhatalmazáson alapuló rendelet III. mellékletének 7. szakaszában említett határidős származtatott árügylet;
            
         
               c)
            
            
               a csomagmegbízás valamennyi részügylete ugyanazon, az (EU) 2017/585 felhatalmazáson alapuló bizottsági rendelet mellékletének 2. táblázata (5) szerinti, lehető legszűkebb módon meghatározott alapul szolgáló áruval rendelkezik;
            
         
               d)
            
            
               a csomagmegbízás valamennyi részügylete ugyanazon névleges pénznemben – EUR-ban, USD-ben vagy GBP-ben – denominált;
            
         
               e)
            
            
               a csomagmegbízás a legközelebbi lejáraton felvett pozíciót a következő lejáraton felvett pozícióval váltja fel.
            
         6. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2018. január 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. augusztus 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 84. o.
   
   
      (2)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (3)  A Bizottság (EU) 2017/583 felhatalmazáson alapuló rendelete (2016. július 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a kötvényekkel, strukturált pénzügyi termékekkel, kibocsátási egységekkel és származtatott termékekkel kapcsolatos, kereskedési helyszínekre és befektetési vállalkozásokra vonatkozó átláthatósági követelményeket meghatározó szabályozástechnikai standardok tekintetében történő kiegészítéséről (HL L 87., 2017.3.31., 229. o.).
   
      (4)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
   
      (5)  A Bizottság (EU) 2017/585 felhatalmazáson alapuló rendelete (2016. július 14.) a 600/2014/EU európai parlamenti és tanácsi rendeletnek a pénzügyi eszközökre vonatkozó referenciaadatok adatstandardjaira és -formátumaira, valamint az Európai Értékpapírpiaci Hatóság és az illetékes hatóságok által kialakítandó mechanizmusokkal kapcsolatban szükséges technikai intézkedésekre vonatkozó szabályozástechnikai standardok tekintetében történő kiegészítéséről (HL L 87., 2017.3.31., 368. o.).